|  |
| --- |
| Til Uddannelses- og Forskningsstyrelsen  ufs-hoering@ufm.dk, cc. tvj@ufm.dk  Vedr. sag 2023-4959 |

# Høringssvar over udkast til bekendtgørelse om uddannelsen til professionsbachelor som lærer i folkeskolen

### Positivt at specialpædagogik kommer tilbage på læreruddannelsen

Danske Handicaporganisationer (DH) er meget tilfredse med, at specialpædagogik er blevet et undervisningsfag i den ny læreruddannelse. Det er et ønske, vi har haft i mange år. Med styrkede specialpædagogiske kompetencer vil de kommende lærere have langt bedre forudsætninger for at skabe inkluderende fællesskaber i skolen, hvor elever med handicap trives, lærer, og udvikler sig, uanset om det er i almenundervisningen, i en såkaldt ”mellemform” eller i et specialiseret undervisningstilbud.

Danmarks Lærerforening har peget på, at lærerne ser inklusion som en af de største udfordringer i skolen. VIVES evaluering af inklusion fra 2022 viser, at inklusion og specialpædagogik ifølge skolelederne er de to områder på folkeskoleområdet, hvor der er størst behov for kompetenceudvikling. Dette behov bør afspejles i dimensioneringen af specialpædagogik.

Det er vigtigt for DH, at specialpædagogik bliver et fag, der opnår prestige ved, at der kommer dygtige lærere ud, der formår at løfte inklusionsopgaven i folkeskolen. Derfor er det også vigtigt, at det er de studerende, der har de bedste forudsætninger for at blive dygtige inden for faget, der får adgang til at læse faget.

Vi forestiller os, at det eksempelvis vil være studerende, der har en god pædagogisk og psykologisk forståelse og som har viden om børn og unges sociale, kognitive og emotionelle udvikling. Studerende, der er optagede af at udvikle inkluderende fællesskaber og forebygge eksklusion i skolen.

### Dimensionering og relevante kriterier for adgang til specialpædagogik som fag

På den baggrund har DH en særlig opmærksomhed på udformningen af en fremtidig dimensioneringsmodel. DH mener, at det vil være skævt, at det bliver den studerendes karakterer i dansk på A-niveau på ungdomsuddannelsen, der bliver afgørende for muligheden for at få adgang til at læse specialpædagogik på læreruddannelsen. DH finder ikke, at dette er et relevant kriterium for at kunne blive en dygtig lærer i specialpædagogik. Det vil udelukke ellers kompetente studerende, der ikke fik de højeste karakterer i dansk, men som har en god menneskelig forståelse og som måske fik de højeste karakterer i et andet fag som fx matematik, sprog, naturfag eller musik.

DH mener derfor, at der bør opstilles relevante kriterier for adgangen til specialpædagogik. Det vil være oplagt, at det bliver på baggrund af den studerendes karakter i ”Pædagogisk psykologi, inklusion og specialundervisning”, der er et fag i lærernes grundfaglighed.

### Behov for udvikling af efteruddannelsestilbud i specialpædagogik

DH vil samtidigt opfordre til, at der i tilknytning til oprettelsen af specialpædagogik som fag og de vidensmiljøer, der vil opstå på professionsuddannelserne, tænkes i at udvikle muligheder for efteruddannelse i specialpædagogik. Der er brug for et tilbud for de mange lærere, der i dag arbejder i folkeskolen og som efterspørger kompetenceudvikling inden for inklusion og specialpædagogik.

### Overgangsproblematik ift. studerende med handicap på læreruddannelsen

DH vil gøre opmærksom på en mulig problematik for studerende, der risikerer at komme i klemme i forbindelse med overgangen til den nye læreruddannelse. Det gælder eksempelvis studerende, der har studeret på nedsat tid pga. handicap. DH mener, at det tydeligt skal fremgå af bekendtgørelsen, at studerende, der på grund af fx handicap får brug for et særligt tilrettelagt studieforløb, er sikret dette.

Afslutningsvist vil jeg gøre opmærksom på, at Danske Handicaporganisationer ikke er blandt organisationerne på høringslisten, hvorfor vi meget sent blev opmærksomme på denne høring. Det er vi ærgerlige over, da dette er et område, der er af stor betydning for inklusions af børn med handicap i skolen.

I er meget velkomne til at kontakte DH’s chefkonsulent på uddannelsesområdet, Karen Il Wol Knudsen [kwk@handicap.dk](mailto:kwk@handicap.dk), hvis I har spørgsmål til indholdet i dette høringssvar.

Med venlig hilsen

Thorkild Olesen

*formand*